Vereniging maan teen oorhaastige terugkeer van staatsamptenare(Argieffoto) Die Vereniging van Staatsamptenare (VSA) het die regering gewaarsku teen die oorhaastige terugroep van alle werkers omdat dit ŉ hernieude vlaag Covid-19-infeksies tot gevolg kan hê. Die meeste staatsdienswerkers moet nou terugkeer werk toe nadat Suid-Afrika Maandag na vlak 1 van die afsonderingsregulasies oorgeskakel het. Vlak 5 van die afsondering is op 27 Maart in werking gestel en het alle sosiale en ekonomiese bedrywighede – behalwe noodsaaklike dienste – tot stilstand gebring in ŉ poging om die verspreiding van die virus te stuit. Suid-Afrika, Afrika se mees geïndustrialiseerde land, het die meeste aangetekende infeksies op die vasteland en die negende meeste ter wêreld. Die VSA, wat meer as 240 000 staatsdienswerkers verteenwoordig, het laat Maandagaand gesê ŉ oorhaastige terugkeer werk toe kan die pogings om die verspreiding van die virus tydens die strenger afsonderingstydperke te verminder, ongedaan maak. “Hoewel daar ŉ afname in die infeksiekoers is, is die land steeds op die kruin van die pandemie,” voer die VSA aan. “Verskeie departemente het steeds nie die nodige infrastruktuur om te verseker dat werkers sosiale afstande handhaaf en voldoen aan ander gesondheidsprotokolle nie.” Die vereniging sê departemente soos binnelandse sake en die Suid-Afrikaanse agentskap vir maatskaplike sekerheid (Sassa) het nie genoeg kantoorruimte om alle personeel te akkommodeer en sosiale afstandhandhawing te bewerkstellig nie.